Document ID: 32013D0432

DECIZIA DE PUNERE ÎN APLICARE A COMISIEI
din 13 august 2013
de modificare a Deciziei 2011/207/UE de instituire a unui program specific de control și inspecție privind redresarea stocurilor de ton roșu din Oceanul Atlantic de Est și din Marea Mediterană
[notificată cu numărul C(2013) 5224]
(2013/432/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1224/2009 al Consiliului din 20 noiembrie 2009 de stabilire a unui sistem comunitar de control pentru asigurarea respectării normelor politicii comune în domeniul pescuitului (1), în special articolul 95,
întrucât:
(1)
În 2006, Comisia internațională pentru conservarea tonului din Oceanul Atlantic (ICCAT) a adoptat un plan multianual de redresare pentru tonul roșu din Oceanul Atlantic de Est și din Marea Mediterană. ICCAT a modificat planul multianual de redresare respectiv cu ocazia reuniunii anuale din 2008. Planul modificat a fost transpus în legislația Uniunii prin Regulamentul (CE) nr. 302/2009 al Consiliului din 6 aprilie 2009 privind un plan multianual de refacere a stocurilor de ton roșu din Oceanul Atlantic de Est și din Marea Mediterană (2). Acest plan a fost ulterior modificat și aprobat în cadrul reuniunii anuale a ICCAT din 2010 prin Recomandarea ICCAT 10-04 și transpus în legislația Uniunii prin Regulamentul (UE) nr. 500/2012 al Parlamentului European și al Consiliului din 13 iunie 2012 de modificare a Regulamentului (CE) nr. 302/2009 al Consiliului privind un plan multianual de refacere a stocurilor de ton roșu din Oceanul Atlantic de Est și din Marea Mediterană (3).
(2)
Pentru a asigura punerea în aplicare cu succes a planului de redresare modificat, a fost adoptată Decizia 2009/296/CE a Comisiei (4) de instituire a unui program specific de control și inspecție pe o perioadă de doi ani, aplicabil de la 15 martie 2009 până la 15 martie 2011.
(3)
Programul specific de control și inspecție privind redresarea stocurilor de ton roșu din Oceanul Atlantic de Est și din Marea Mediterană, astfel cum a fost instituit prin Decizia 2011/207/UE a Comisiei (5), a fost adoptat cu scopul de a asigura continuitatea programului instituit prin Decizia 2009/296/CE și de a pune imediat în aplicare anumite dispoziții ale Recomandării ICCAT 10-04. Decizia 2011/207/UE acoperă perioada 15 martie 2011-15 martie 2014.
(4)
În lumina discuțiilor din cadrul reuniunii anuale a ICCAT din 2011 și în vederea punerii complete în aplicare a dispozițiilor prevăzute de ICCAT, a fost oportun, în absența transpunerii în legislația UE a cerințelor prevăzute, să se pună în aplicare cerințele privind eșantionarea și operațiunile-pilot prevăzute la punctul 87 al Recomandării ICCAT 10-04 de instituire a unui plan multianual de redresare pentru tonul roșu din Oceanul Atlantic de Est și din Marea Mediterană. Prin urmare, Decizia de punere în aplicare 2012/246/UE a Comisiei din 2 mai 2012 de modificare a Deciziei 2011/207/UE de instituire a unui program specific de control și inspecție privind refacerea stocurilor de ton roșu din Oceanul Atlantic de Est și din Marea Mediterană (6) a fost publicată.
(5)
În cadrul reuniunii sale anuale din 2012, ICCAT a adoptat Recomandarea 12-03 de modificare a planului multianual de redresare a stocurilor de ton roșu. Cu scopul de a asigura continuitatea programului instituit prin Decizia 2011/207/UE și de a pune imediat în aplicare anumite dispoziții ale Recomandării ICCAT 12-03, este necesar să se actualizeze și să se corecteze anumite referințe caduce sau eronate care existau în Decizia 2011/207/UE.
(6)
Prin urmare, Decizia 2011/207/UE ar trebui modificată în consecință.
(7)
Măsurile prevăzute de prezenta decizie sunt conforme cu avizul Comitetului pentru pescuit și acvacultură,
ADOPTĂ PREZENTA DECIZIE:
Articolul 1
Decizia 2011/207/UE se modifică după cum urmează:
1.
Articolul 1 se înlocuiește cu următorul text:
„Articolul 1
Prezenta decizie instituie un program specific de control și inspecție care să asigure implementarea armonizată a planului multianual de redresare pentru tonul roșu din Oceanul Atlantic de Est și din Marea Mediterană, adoptat în 2006 de Comisia internațională pentru conservarea tonului din Oceanul Atlantic (ICCAT) și transpus prin Regulamentul (CE) nr. 302/2009, transpus mai departe în legislația Uniunii prin Regulamentul (UE) nr. 500/2012 al Parlamentului European și al Consiliului (7) și modificat ultima dată prin Recomandarea ICCAT 12-03 din 10 decembrie 2012.
2.
La articolul 3, punctul 2 se înlocuiește cu următorul text:
„2.
toate capturile, debarcările, transferurile, transbordările și operațiunile de plasare în cuști, inclusiv punerea în aplicare a studiilor-pilot privind o modalitate mai bună de estimare a numărului și greutății exemplarelor de ton roșu la punctul de captură și plasare în cuști, inclusiv prin intermediul sistemelor stereoscopice și al programului utilizând sisteme de camere stereoscopice sau tehnici alternative care să ofere echivalentul de precizie, care acoperă 100 % din toate operațiunile de plasare în cuști pentru a perfecționa numărul și greutatea peștilor din fiecare operațiune de plasare în cuști;”.
3.
Articolul 4 se modifică după cum urmează:
(a)
punctul 4 se înlocuiește cu următorul text:
„4.
implementarea în Uniune a programelor de observare, printre care se numără programul de observare al statelor membre și Programul regional de observare al ICCAT, în conformitate cu punctele 90, 91 și 92 din Recomandarea 12-03 și cu anexa 7 la aceasta;”
(b)
punctele 6, 7, 8, 9 și 10 se înlocuiesc după cum urmează:
„6.
măsurile tehnice și condițiile specifice pentru pescuitul de ton roșu prevăzute în Recomandarea ICCAT 12-03, mai exact normele privind dimensiunea minimă și condițiile asociate;
7.
restricțiile cantitative privind capturile și orice condiții specifice asociate, inclusiv monitorizarea exploatării cotelor, în conformitate cu Recomandarea ICCAT 12-03;
8.
norme privind documentația aplicabile în cazul tonului roșu, conform Recomandării ICCAT 12-03;
9.
punerea în aplicare a studiilor-pilot privind o modalitate mai bună de estimare a numărului și greutății exemplarelor de ton roșu la punctul de captură și plasare în cuști, inclusiv prin intermediul sistemelor stereoscopice;
10.
punerea în aplicare a unui program care utilizează sisteme de camere stereoscopice sau tehnici alternative care să ofere echivalentul de precizie, care acoperă 100 % din toate operațiunile de plasare în cuști pentru a perfecționa numărul și greutatea peștilor din fiecare operațiune de plasare în cuști.”
4.
La articolul 7, punctele 1 și 2 se înlocuiesc după cum urmează:
„1.
Programul ICCAT de inspecție comună internațională, prevăzut la punctele 99, 100 și 101 din Recomandarea ICCAT 12-03 și în anexa 8 la aceasta;
2.
metodologia de inspecție prevăzută de Recomandarea ICCAT 12-03, mai exact de anexa 8 la aceasta;”.
5.
La articolul 9, alineatul (1) se înlocuiește cu următorul text:
„(1) Un stat membru care intenționează să desfășoare activități de supraveghere și să inspecteze navele de pescuit aflate în apele din jurisdicția unui alt stat membru, în cadrul unui plan de desfășurare comun, își notifică intențiile punctului de contact al statului membru de coastă vizat, conform articolului 80 alineatul (5) din Regulamentul (CE) nr. 1224/2009, precum și Agenției Europene pentru Controlul Pescuitului (EFCA)”.
6.
La articolul 12, alineatul (1) se înlocuiește cu următorul text:
„(1) Programul specific de control și inspecție trebuie pus în aplicare prin intermediul programelor naționale de acțiuni de control, conform articolului 46 din Regulamentul (CE) nr. 1224/2009, adoptate de Grecia, Spania, Franța, Italia, Cipru, Malta și Portugalia și, începând cu 1 iulie 2013, prin programul național de acțiuni de control, astfel cum a fost adoptat de către Croația.”
7.
Articolul 15 se modifică după cum urmează:
(a)
alineatul (2) se înlocuiește cu următorul text:
„(2) În fiecare an, la 15 iulie și la 15 septembrie se transmit rapoarte intermediare pentru perioada până la sfârșitul lunii precedente, iar la 15 ianuarie se transmite un raport final, care acoperă anul precedent.”;
(b)
la alineatul (3) litera (b), punctele (i) și (ii) se înlocuiesc cu următorul text:
„(i)
nava de pescuit (numele, pavilionul, unealta și numărul ICCAT, numărul din registrul flotei comunitare sau codul extern de identificare), capcana, ferma piscicolă sau întreprinderea al cărei obiect de activitate îl constituie prelucrarea și/sau comercializarea de produse din ton roșu în cauză;
(ii)
data și locul inspecției, precum și cantitatea de ton roșu care are legătură cu încălcarea;”.
8.
Anexele I, II, III și IV se înlocuiesc cu textul din anexa la prezenta decizie.
Articolul 2
Prezenta decizie se adresează statelor membre.
Adoptată la Bruxelles, 13 august 2013.

Labels: 20
6